Socialdemokratiets Dan Jørgensen blev i ‘Debatten’ på DR2 torsdag aften spurgt af programmets vært, Clement Kjersgaard, om hans parti er enige i, at flygtninge på midlertidig opholdstilladelse ikke skal integreres, men blot vente på at komme hjem.

“Næh” svarer Dan Jørgensen, og uddyber:

- Vi er enige i, at hvis man er her midlertidigt, så er det fordi, der er en forventning om, at man på et tidspunkt skal hjem. Men vi synes ikke, at det også skal betyde, at man ikke, mens man er her, også skal have mulighed for at arbejde. Vi vil faktisk vende den om og sige, at man skal arbejde.

Flygtninge skal arbejde og lære dansk

Dan Jørgensen var indtil for nylig partiets udlændingeordfører, men den stafet har han givet videre til Mattias Tesfaye.

Tesfaye har til Altinget tidligere denne uge afvist at udtale sig om Dansk Folkepartis forslag, som de har stillet i forhandlingen med regeringen om en skatteaftale.

Kravene handler blandt andet om, at flygtninge med midlertidig opholdstilladelse skal bo i modtagecentre, hvor de skal forberedes på at vende hjem, frem for at blive integreret i det danske samfund. Flygtningene skal heller ikke lære dansk.

Clement Kjersgaard bad Dan Jørgensen uddybe Socialdemokratiets holdning:

Skal man lære dansk?

- Det vil være nødvendigt for de fleste jobs, ja.

Så hele DF’s nye grundtanke, hvor de foreslår at droppe integrationen for en stor del af flygtningene, det siger I nej tak til?

- Det siger vi nej tak til. Og det gør regeringen heldigvis også.

Er der en eneste af de stramninger, DF har smidt på bordet her, hvor du tænker “det er en god idé”?

- Jeg vil ikke afvise, at de kan kommet med noget, som er fornuftigt. Men som udgangspunkt, det de har sagt med, at man ikke skal arbejde; det er vi i hvert fald imod.